在齐答弟寂诗
王揖 (NanBei)
氛氲代记，庵蔼宗图。凝祯道秘，动庆灵枢。方流孕玉，圆波产珠。飞薰共萼，挺秀连跗。（一章）穷高有响，幽山有芳。衡风泌味，爰显爰扬。三河竦映，六辅思光。相时变蔚，俟日宾王。（二章）行川学海，旦慕同深。丘陵羡岳，终然异岑。将子无怠，思茂高音。如彼竹箭，犹羽犹金。（三章）弓书谬篆，旌驾迷镳。登刍下列，参华上僚。云裾纳月，霜带含飙。心乎愧矣，如厉如燋。（四章）皇京埃郁，帝辇纷敷。岂无至美，幽心弗愉。松轩留翠，篁庭勿疏。华簪或早，佩蕙终俱。（五章）